Miljoonia asiakkaita vuodessa vetänyt ABC-liikenneasema jyrätään Kuopion Pitkälahdessa. Osuuskaupan mukaan vasta 14-vuotiaan rakennuksen vieminen kaatopaikalle ei ollut ensisijainen vaihtoehto, mutta tässä tapauksessa liiketaloudelliset perusteet olivat vahvat.

Kuopion Pitkälahden käytöstä poistetun ABC-aseman purkaminen on alkanut. Urakasta tekee erikoisen se, että maan tasalle jyrättävä rakennus on ehtinyt olla pystyssä vasta 14 vuotta.

Myynniltään monena vuonna Suomen suurimman aseman käyttöaste on ollut äärimmäisen kova ja rakennus olisi vaatinut perusteellista remonttia. Tankkausaseman, ravintolan ja ruokakaupan kattavalla ABC-asemalla on käynyt vuosittain jopa kolmesta viiteen miljoonaa asiakasta.

– Jos vertaa kävijämääriä vaikka viereisen Matkuksen neliöihin, tilanne ehkä hahmottuu. Siellä kävijöitä on saman verran 2–3 vuodessa, Osuuskauppa PeeÄssän toimialajohtaja Ville Puustinen perustelee.

Pitkälahdessa ABC:n kohtaloa vahvisti vielä se, että viereisellä tontilla Osuuskaupalla oli Kodin Terra, jonka neliöt olivat vajaakäytössä. Niistä osa lohkaistiin uudelle ABC:lle.

– Lisäksi vanha ABC oli sijoitettu tontille siten, että piha ruuhkautui herkästi. Uudella järjestelyllä tontin pitäisi olla logistisesti toimivampi, Puustinen uskoo.

Ovet ja ikkunat pääsevät uuteen kotiin

Ennen purkamista talosta on otettu talteen irtaimiston, koneiden ja laitteiden lisäksi muun muassa ovet ja ikkunat. Ne saadaan hyödynnettyä Osuuskaupan Kylmämäkeen nousevan varaston rakentamisessa. Kalusteita on myyty eteenpäin myös ulkopuoliselle taholle.

Uudella järjestelyllä tontin pitäisi olla logistisesti toimivampi Ville Puustinen

Rakenteiden murskaamisen jälkeen rakennusjäte lajitellaan ja kierrätetään jätelain velvoittamalla tavalla. Metallit ja poltettavat materiaalit erotellaan. Betonimurska voidaan käyttää täytemaana.

– Eihän rakennuksen vieminen kaatopaikalle tietenkään koskaan ole ensisijainen vaihtoehto. Mutta tässä tapauksessa liiketaloudelliset perusteet olivat erittäin vahvat, Puustinen toteaa.

Purkutyön arvioidaan kestävän noin viikon.

Rakennusten suunnitellut käyttöiät vaihtelevat

Kuopion kaupungin rakennusvalvonnan tarkastusinsinööri Kari Pasasen mukaan 14-vuotiaan rakennuksen purkaminen on hyvin poikkeuksellista.

– Itse en ainakaan muista vastaavaa tapausta. Yleensä ikää on paljon enemmän.

Pasasen mukaan nykyrakennusten käyttöiäksi määritellään yleensä 50–100 vuotta tai joissakin tapauksessa jopa 200 vuotta.

Bisneksen ehdoillahan niissä toimitaan. Pasi Hulkkonen

Rakennustieto Oy:n toimitusjohtaja Pasi Hulkkonen muistuttaa, että ABC:n kaltaisissa liikerakennuksissa käyttöikäarvio voi jo lähtökohtaisesti olla matalampi.

– Bisneksen ehdoillahan niissä toimitaan. Palvelut ratkaisevat enemmän kuin arkkitehtuuri.

Korjaus 12.5.: Artikkelin aikaisemmassa versiossa luki alaotsikossa "nykytalot tehdään maksimissaan sadaksi vuodeksi". Se ei pidä paikkaansa, vaan rakennusten käyttöiäksi määritellään tyypillisesti 50–100 tai jopa 200 vuotta.